Марко Ганчев
Дух и материя

chitanka.info

От неразбиране или от леност

нахвърляме се често с патос кух

срещу настъпващата отчужденост

на хората по нрави и по дух.

Не е тъй повсеместна хладината,

та чак дотам да ни смрази дъха.

Това е всъщност форма на борбата

между материята и духа.

Андрей Николов както ги извая,

все тъй духът нагоре е въззет

и все надолу тегли го оная

прегръдка зла на каменния гнет.

Идеята на скулптора е вярна

и днеска, само че от ден на ден

материята става по-коварна,

за да държи духа ни вечно в плен.

Вместо да е материя инертна,

материята дръзко закрещя,

че жертвала се е и ще се жертва

във името на идеала тя.

Размахвани посред пазарен крясък,

оваляни на делника в праха,

изгубиха предишния си блясък

и звън оръжията на духа.

И пред материята безоръжен

би трябвало духът на колене

да падне, но не й остана длъжен —

той нейните оръжия отне.

Като материя непроницаем,

зад хорските чела се притаи

и много трудно можем да узнаем

в кои от тях витае той. В кои?

Не се и мъчим твърде, а от леност

нахвърляме се често с патос кух

върху настъпващата отчужденост

на хората по нрави и по дух.

1975

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.